DOI: 10.14457/tu.the.2015.138
title: แผนธุรกิจร้านเครื่องสำอางสำหรับผู้หญิงยุคใหม่

description: ร้านจำหน่ายเครื่องสำอางคอสเมท เป็นร้านค้าปลีกจำหน่ายเครื่องสำอางประเภท        มัลติแบรนด์ ทั้งเครื่องสำอางจากต่างประเทศและเครื่องสำอางในประเทศมากกว่า 300 แบรนด์ เน้นการจำหน่ายเครื่องสำอางแบบครบวงจร “One Stop Shop” โดยลูกค้ามาที่ร้านคอสเมทที่เดียวก็สามารถซื้อเครื่องสำอางได้อย่างครบถ้วน ทั้งหลากหลายแบรนด์และหลายประเภท พร้อมกับมี   สไตล์ลิสคอยแนะนำให้บริการเพิ่มเติมเกี่ยวกับผลิตภัณฑ์และการดูแลตัวเองให้ดูดีมีสไตล์เป็นตัวของตัวเอง เสริมสร้างความมั่นใจให้ลูกค้ามากขึ้นเมื่อมาเลือกซื้อเครื่องสำอางที่ร้านคอสเมทจากสถานการณ์ปัจจุบันพบว่า เครื่องสำอางเป็นผลิตภัณฑ์ที่ได้รับความนิยมจากผู้บริโภคเป็นอย่างมาก และมีหลากหลายประเภททั้งผลิตภัณฑ์ดูแลผิวหน้า ดูแลผิวกาย ดูแลเส้นผม น้ำหอม เป็นต้น ซึ่งผลิตภัณฑ์เหล่านี้เปรียบเสมือนเครื่องมือหนึ่งในการเสริมความงามและเสริมบุคลิกภาพผู้บริโภคในปัจจุบันให้ดูดีขึ้นให้สอดคล้องกับสภาพแวดล้อมและสภาพสังคมในปัจจุบัน ทำให้มีช่องทางการจัดจำหน่ายเครื่องสำอางที่หลากหลาย ผู้บริโภคสามารถหาซื้อเครื่องสำอางได้ง่ายทั้งจากห้างสรรพสินค้า ร้านค้าปลีก รวมถึงร้านค้าออนไลน์ และในส่วนของร้านค้าปลีกนี้เองพบว่า ร้านค้าปลีกประเภทมัลติแบรนด์นั้นยังมีไม่มากนักในประเทศไทยและผู้บริโภคส่วนใหญ่นิยมร้านจำหน่ายสินค้าเพื่อสุขภาพและความงาม เช่น ร้านบู๊ทส์ ร้านวัตสัน เป็นต้น จึงเล็งเห็นโอกาสทางธุรกิจในการสร้างร้านค้าปลีกเครื่องสำอางที่มีจุดเด่นจากการจำหน่ายเครื่องสำอางโดยเฉพาะ ไม่จำหน่ายผลิตภัณฑ์เพื่อสุขภาพประเภทอาหารเสริมและผลิตภัณฑ์ยา แต่อย่างไรก็ตามคู่แข่งขันร้านค้าปลีกเครื่องสำอาง ถึงจะมีไม่มากนักแต่คู่แข่งขันบางรายประกอบธุรกิจค้าปลีกเครื่องสำอางมาเป็นระยะเวลานานทำให้มีความความรู้ทางด้านเครื่องสำอางและมีความชำนาญด้านการค้าปลีกเครื่องสำอางเป็นอย่างดี ประกอบกับคู่แข่งขันบางรายเป็นบริษัทใหญ่ ทำให้มีความพร้อมทั้งทางด้านการขยายธุรกิจ เงินลงทุนและทางด้านบุคลากรแผนธุรกิจฉบับนี้จึงได้มีแนวคิดในการสร้างร้านค้าปลีกจำหน่ายเครื่องสำอางสำหรับผู้หญิงยุคใหม่ ที่เน้นการสร้างความแตกต่างจากคู่แข่งขัน โดยแบ่งเป็น 3 แผนงานดำเนินการหลัก ได้แก่ แผนการตลาด แผนปฏิบัติการ และแผนทางการเงิน เพื่อเป็นแนวทางในการดำเนินธุรกิจให้เป็นไปในทิศทางที่มีความเหมาะสม มีความสามารถในการปรับตัวในระยะเริ่มต้นกิจการและสร้างศักยภาพทางการแข่งขันที่โดดเด่นในด้านการตลาด บริษัทได้คัดเลือกเครื่องสำอางใหม่ๆอย่างต่อเนื่อง และมีมากถึง 10,000 รายการ เพื่อความทันสมัยตอบโจทย์สาวยุคใหม่อย่างไม่หยุดนิ่ง พร้อมกับการบริการที่เหนือกว่าคู่แข่งขันด้วยจากการมีสไตล์ลิสคอยแนะนำให้คำปรึกษาแก่ลูกค้า โดยกลุ่มลูกค้าหลัก คือ กลุ่มเพศหญิง อายุ    18 – 35 ปี เป็นกลุ่มนักศึกษาและกลุ่มวัยทำงาน ที่ดูแลตัวเอง เสริมบุคลิกภาพให้ดูดีอยู่เสมอ ในส่วนกลยุทธ์ด้านตราสินค้า บริษัทเน้นการสร้างแบรนด์ให้ลูกค้ามีความรู้สึกอุ่นใจเมื่อมาเลือกซื้อเครื่องสำอางที่ร้านคอสเมท ทั้งในแง่ของผลิตภัณฑ์ที่มีความทันสมัย มีคุณภาพดีและเสริมความมั่นใจด้วยคำแนะนำของสไตล์ลิส นอกจากนี้ยังมีกลยุทธ์การสื่อสารที่สอดคล้องกับความนิยมของกลุ่มเป้าหมายในปัจจุบันผ่านทางเฟซบุ๊ค ไลน์ และบิวตี้ บล๊อกเกอร์ เพื่อประชาสัมพันธ์ร้านคอสเมทให้เป็นที่รู้จักมากยิ่งขึ้น ควบคู่กับการกระตุ้นให้ผู้บริโภคเกิดพฤติกรรมการซื้อตลอดทั้งปี จากการจัดทำ  ธีมโปรโมชั่นที่มีความน่าดึงดูดใจไม่ซ้ำกันทั้ง 12 เดือน ในด้านการปฏิบัติการ บริษัทได้เลือกทำเลที่ตั้งของร้านให้อยู่ในห้างสรรพสินค้าเซ็นทรัลปิ่นเกล้า เนื่องจากเป็นแหล่งลูกค้ามีกำลังซื้อและยังไม่มีคู่แข่งรายใดเปิดสาขาที่นี่ ในส่วนของสำนักงานและคลังสินค้ามีการเลือกทำเลที่ตั้งอยู่ในเขตธนบุรี เพื่อความสะดวกในการเดินทางทั้งเข้าเมืองและออกนอกเมืองและเพื่อการขยายสาขาในอนาคตให้มีการเดินทางที่สะดวกสบายยิ่งขึ้นในด้านการเงิน บริษัทใช้เงินลงทุนในส่วนของเจ้าของทั้งหมด 6,000,000 บาท พร้อมกับมีข้อตกลงกับซัพพลายเออร์ในรูปแบบการซื้อเป็นสินเชื่อ 60 วัน และบริษัทจะได้รับกำไรขั้นต่ำที่ 40% ทำให้ไม่เกิดปัญหาในด้านต้นทุนสินค้าและกำไรขั้นต้นของบริษัท และมีการขยายสาขาเพิ่ม 1 สาขาในปีที่ 5 โดยคาดว่าการลงทุนครั้งนี้บริษัทจะสามารถคืนทุนได้ในระยะเวลา 4.14 ปี มูลค่าปัจจุบันสุทธิของการลงทุนเท่ากับ 1,164,963 บาท และผลตอบแทนจากการลงทุนเท่ากับ 23% ซึ่งสรุปได้ว่าแผนธุรกิจนี้เป็นแผนที่มีความคุ้มค่าและน่าสนใจในการลงทุนสุดท้ายแล้วการดำเนินงานให้บรรลุไปตามแผนทั้งหมด จำเป็นต้องพิจารณาและตอบสนองต่อปัจจัยวิกฤตที่เป็นเงื่อนไขแห่งความสำเร็จ/ความล้มเหลวของแผนงานทั้ง 3 ด้านให้มีความเหมาะสมและมีการเตรียมพร้อมเพื่อรับมือกันสถานการณ์ที่ไม่เป็นไปตามที่คาดหวังไว้